Ikt. szám:

#### E L Ő T E R J E S Z T É S

### Szombathely Megyei Jogú Város Városstratégiai, Idegenforgalmi és Sport Bizottságának

###  2023. május 23-i ülésére

**Javaslat Szombathely város területén forgalmi rend változtatással kapcsolatos döntések meghozatalára**

**Áprily Lajos utca forgalom csillapítás**

Az Áprily Lajos utca szilárd burkolata 3,00 m. Ezen jelenleg kétirányú gépjármű, kerékpáros és gyalogos forgalom zajlik.

A burkolat minősége és az egyenes vonalvezetés lehetővé teszi a nagyobb sebességű közlekedést.

Lakossági jelzés alapján a helyszín vizsgálatát követően a 30 km/óra sebességkorlátozás (KRESZ 30. ábra) bevezetését és a gyalogosok veszély jelzését (KRESZ 95/b. ábra) javaslom.

Tekintettel arra, hogy az utcát túlnyomóan csak az ott lakók használják, az egyirányúsítást nem javaslom.

**Fogaras utca Szt. Gellért u. – Móra F. u. közötti szakasza**

A terület képviselője fogadóóráján lakossági jelzést kapott, hogy a Fogaras utcában gyorshajtást tapasztalnak, és kérik a 30 km/óra sebességkorlátozás bevezetését. Az utca mindkét oldalán – a lakóházak, az orvosi rendelő és a bölcsőde előtt is – önálló járda biztosítja a gyalogosok közlekedését. Az orvosi rendelő és a bölcsőde megközelítése is a másik oldalról biztosított, a Fogaras utcában nem generálnak nagyobb gyalogos forgalmat.

A sebességkorlátozás bevezetése szakmai szempontból ezen útszakaszon nem indokolt.

**Horváth B. krt. – Esterházy A. utcai kereszteződés**

Az Esterházy utcából a Horváth B. körútra kihajtáskor a körúton parkoló járművek a rálátási háromszöget is kitakarják, veszélyeztetve a biztonságos kifordulást. A rálátási háromszög szabadon tartása érdekében javaslom a Horváth Boldizsár körút 19. számú ingatlan előtt a részleges megállási tilalom bevezetését az Esterházy utcától számított 15 m szakaszon. A tilalmat „Megállni tilos” (KRESZ 60. ábra) és „15 m” kiegészítő tábla kihelyezésével, és a szegély mellett folyamatos sárga vonal felfestésével jelöljük.

**Savaria Plaza rakodási terület megközelítése**

Megkeresés érkezett a Városüzemeltetési Osztályhoz, hogy a Savaria Plaza Körmendi út felőli rakodási területét az útcsatlakozásban szabálytalanul parkoló járművektől nem tudják megközelíteni.

A kérést megvizsgálva megállási tilalom bevezetését javaslom a rakodási terület előtti útszakaszra úgy , hogy az előtte lévő 3 db parkolóhely a továbbiakban is szabadon használható legyen. A tilalmat „Megállni tilos” (KRESZ 60. ábra) tábla kihelyezésével, és a szegély mellett folyamatos sárga vonal felfestésével jelöljük.

**Ernuszt K. u – Dolgozók útja – Aranypatak Lakópark által határolt terület forgalmi rend felülvizsgálata**

Lakossági igény merült fel arra vonatkozóan, hogy a címben szereplő, jellemzően családi házas terület forgalmi rendjét, elsőbbségi viszonyait figyelembe véve a forgalom csillapítására kerüljön sor valamilyen formában.

Ennek felülvizsgálatára külső tervező bevonását javaslom, de ezt megelőzően indikatív árajánlatok beszerzését tartom szükségesnek.

A forgalmi rend változtatásra vonatkozó javaslatok az érintett választókerületek képviselőivel egyeztetésre kerültek.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjen.

**Szombathely, 2023. május …..**

 /: Horváth Soma :/

**Határozati Javaslat**

**…/2023.(V.23.) VISB. sz. határozat**

A Városstratégiai, Idegenforgalmi és Sport Bizottság megtárgyalta a „Javaslat Szombathely város területén forgalmi rend változtatással kapcsolatos döntések meghozatalára” című előterjesztést, és Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X.31.) önkormányzati rendelet 54. § (1) bekezdés 25. pontja alapján az alábbi döntést hozza:

1. A Bizottság egyetért az Áprily Lajos utcában a 30 km/óra sebességkorlátozás (KRESZ 30. ábra) bevezetésével és a „Gyalogosok” veszélyt jelző táblák kihelyezésével (KRESZ 95/b. ábra)
2. A Bizottság egyetért azzal, hogy a Fogaras utca Szt. Gellért u. – Móra F. u. közötti szakaszán a szakmai szempontokat figyelembe véve ne kerüljön bevezetésre sebességkorlátozás.
3. A Bizottság egyetért azzal, hogy az Esterházy A. u. – Horváth Boldizsár körút kereszteződésében a rálátási háromszög biztosítása érdekében a Horváth B. krt. 19. sz. előtt 15 m hosszon megállási tilalom kerüljön bevezetésre „Megállni tilos” (KRESZ 60. ábra) és „15 m” kiegészítő tábla kihelyezésével, és a szegély mellett folyamatos sárga vonal felfestésével.
4. A Bizottság egyetért azzal, hogy a Savaria Plaza Körmendi út felőli rakodási területének bejárata előtt megállási tilalom legyen bevezetve „Megállni tilos” (KRESZ 60. ábra) tábla kihelyezésével, és a szegély mellett folyamatos sárga vonal felfestésével.
5. A Bizottság egyetért azzal, hogy az Ernuszt K. u – Dolgozók útja – Aranypatak Lakópark által határolt terület forgalmi rend felülvizsgálatára indikatív árajánlat kérésére kerüljön sor, és annak beérkezését követően kerüljön tájékoztatás a Bizottság elé.

**Felelős**: Tóth Kálmán, a Városstratégiai, Idegenforgalmi és Sport Bizottság elnöke

 (a végrehajtás előkészítéséért:

 Kalmár Ervin, a Városüzemeltetési Osztály vezetője

**Határidő:** 1., 3., 4. pont: 2023. június 23.

 2. pont: azonnal

 5. pont: az indikatív árajánlat beérkezését követő bizottsági ülés